Sisä-Suomen poliisilaitoksella Jyväskylässä kirjattiin 15.9.2016 rikosilmoitus epäillystä ihmiskaupasta sen jälkeen kun ihmiskaupan uhrien auttamisjärjestelmän piiriin oli Joutsenossa otettu yksi Hankasalmella toimivan marjanpoimintayrityksen rekrytoima marjanpoimija, jonka kertomuksen perusteella oli syytä epäillä rikosta.

Poliisi suoritti 28.9.2016 kotietsinnän ja paikkatutkinnan yhteydessä alustavan puhutuksen kaikille yrityksen rekrytoimille marjastajille. Tässä varhain aamulla toteutetussa poliisioperaatiossa tavoitettiin 183 thaimaalaista marjanpoimijaa, joista 42 ilmoitti välittömästi marjanpoimintatyöhönsä liittyvän sellaisia epäkohtia, joiden asianmukaisuuden he halusivat poliisin selvittävän. Heistä 23 koki turvallisuutensa olevan uhattuna sen jälkeen kun he olivat tehneet tutkintapyynnön. Nämä 23 henkilöä ohjattiin välittömästi paikalla olleiden auttamisjärjestelmän työntekijöiden asiakkaiksi.

Samassa yhteydessä palo- ja pelastusviranomaiset suorittivat kiinteistöllä poliisin pyynnöstä omat tarkastuksensa.

Esitutkinnan aikana poliisi on kuulustellut kaikki ne henkilöt jotka alustavassa puhutuksessa tutkintapyynnön esittivät. Sen sijaan suurin osa niistä, jotka alustavassa puhutuksessa olivat tyytyväisiä omaan tilanteeseensa, ennätti poistua maasta ennen kuulustelujen suorittamista.

Kuulustelujen perusteella asia siirtyy syyteharkintaan kaikkien ihmiskaupan uhrien auttamisjärjestelmän piiriin otettujen 24 marjanpoimijan osalta sekä lisäksi kahden sellaisen asianomistajan osalta, joiden tilanne osoittautui vastaavankaltaiseksi.

Kaikkien 26 syyteharkintaan siirtyvän asianomistajan kertomuksista on ilmennyt pakkotyöhön viittaavia piirteitä. Niitä samoin kuin leirin olosuhteita tullaan yksityiskohtaisemmin käsittelemään ja arvioimaan myöhemmin syyteharkinnan ja mahdollisen oikeudenkäynnin yhteydessä.

Olosuhteet ovat olleet samankaltaiset myös niillä poimijoilla, jotka kyselyn perusteella olivat tyytyväisiä. Heidän osaltaan poliisi on esittänyt syyttäjälle esitutkinnan rajoittamista pääosin ’ei näyttöä’ –perusteella.

Esitutkinta on valmistunut ja siirtynyt tänään syyteharkintaan. Rikoksesta epäilty 49-vuotias hankasalmelainen mies on kiistänyt syyllistyneensä rikoksiin.